Slighe Costa Sir Benfro

Slighe Costa Sir Benfro260px Sealladh bhon t-Slighe Sir Benfro air an leth-eilean Marloes Fad 186 mìle (299 km) ÀiteA' Chuimrigh Tòiseachadh  Poppit Sands, faisg air St. Dogmaels, Ceredigion Crìochnachadh  Amroth, Sir Benfro Cleachdadh Coiseachd Ìre  Furasta RàithFad na Bliadhna 

'S e frith-rathaid astair agus National Trail ann an Sir Benfro, a' Chuimrigh a th' ann an Slighe Costa Sir Benfro (Cuimris: Llwybr Arfordir Sir Benfro; Beurla: Pembrokeshire Coast Path neo uaireanan  Pembrokeshire Coastal Path).  Chaidh a stèidheachadh ann an 1970. Tha e mu 186 mìle (299 km) de dh'fhaid.  Tha e a' leantainn iomall-fairge na sgìre agus chithear a' mhuir cha mhòr ach fad na h-ùine. 

'S e Amroth, Sir Benfro ceann a deas na slighe. B' àbhaist ceann a tuath na slighe a bhith ann am Poppit Sands, ach bho 2009 a-mach chaidh an cas-cheum a leasachadh gu Dogmaels far a bheil e ceangailte ris an Ceredigion Coast Path, slighe a leanas gu àird a tuath na Cuimrigh.

Tha Slighe Costa Sir Benfro na phàirt den t-Slighe Costa na Cuimrigh, frith-rathaid astair anns a' Chuimrigh eadar Cas-gwent is Y Fferi Isaf a bhios a' dol timcheall air costa  na Cuimrigh air fad. Chaidh an cas-cheum seo le 870 mìle (1,400 km) de dh'fhaid fhosgladh gu oifigeil 5 an Cèitean 2012.  

 Eachdraidh na slighe 
Chaidh am Pàirce Nàiseanta Costa Sir Benfro (Beurla: Pembrokeshire Coast National Park) a stèidheachadh ann an 1952. An dèidh sin rinn Ronald Lockley suirbhidh gus fhaighinn a-mach an gabh slighe a chruthachadh timcheall air a' chosta. B' e àite iomallach a bh' ann aig a àm ud agus ged bha cuid bailtean beaga sgapte air feadh a' chosta,  cha robh slighe eatarra agus is gann a bha cothrom conaltraidh do mhuinntir na sgìre. Mar as trice chaidh bàtaichean a chleachdadh gus ceilidh air a chèile.  Ann an 1953 chaidh aithisg airson Countryside Commission le toraidhean na suirbhidh fhoillseachadh a bha a' sealltainn, gum biodh slighe na cuideachadh do na h-àitichean iomallach. 'S e fearann poblach a bha ann am pàirt bheag den dùthaich agus ged a bha a' chuid a bu mhotha den fhearainn fo sheilbh phrìobhaidich, bha mòran de na h-uachdaranan deònach cead a thoirt don t-sluaigh gus slighe airson coiseachd a thogail. Ach tha fhathast feadhainn ann gus an latha an-diugh a bhios a' dol an aghaidh chòraichean cothrom-dùthcha.

Uile gu lèir thug e 17 bliadhna, gus an cas-cheum a chur air bhonn. A bharrachd air miltean de staidhrichean chaidh mu 100 drochaid-choise is 479 staidhle a thogail. 

Chaidh an t-slighe fhosgladh gu oifigeil ann an 16 an Cèitean 1970 le Wynford Vaughan-Thomas. Chaidh a leudachadh anns na bliadhnaichean an dèidh sin bho 180 mìle (290 km) gu  186 mìle (299 km).

 An t-slighe 

Tha a' chuid as motha den t-slighe suidhichte anns a' Phàirce Nàiseanta Costa Sir Benfro agus tha i a' leantainn iomall fairge Cuan na h-Èireann. Uile gu lèir tha e mu 186 mìle (299 km) de dh'fhaid. 'S e Pen yr afr (574 troigh (175 m)) an t-àite as airde air an t-slighe, agus 's e Sandy Haven crossing an t-àite as ìsle a bhios mu 6 troighean (2 m) fo mhuir-tràigh.  Tha an cas-cheum  a' dol tro roinnean geòlasach le rubhannan à clach bholcànach mar a tha iad rim faicinn ann an Ramsey agus aig ceann a deas an leth-eilean. Chithear clach-ghainmhich san àirde a thuath air St. Brides Bay agus creagan à clach-aoil is clach ghrùideach air taobh a deas an leth-eilean Marloes.

Thèid an luchd-coiseachd thairis air roinnean àrainneachdail eadar-dhealaichte le inbhirean lùbach is tràighean mòra, uile gu lèir tha 58 tràigh agus 14 calachan suidhichte air an t-slighe. As t-earrach is as t-samhradh chìthear mòran fhlùraichean fiadhaich fo bhlàth a bhios a' fàs gu sònraichte air a' chosta.  Tha torr eòin-mhara a' neadachadh air na creagan no air na h-eileanan faisg air a' chosta, leithid Skomer, Skokholm agus Ramsey Island, eileanan far nach eil duine sam bidh a' fuireach ann. Tha leumadairean-mara is peileagan rim faicinn cuideachd.

Tha bailtean beaga suidhichte air an t-slighe, leithid Dinbych-y-pysgod, St Davids, Solfach is Newport le taighean-òsta, taighean leabaidh is bracaist is àitichean-campaidh.

Ged a tha a' chuid as motha den frith-rathaid furasta airson coiseachd, tha e a' dol suas agus sìos fad na h-ùine. Air an t-slighe air fad bidh 35,000 troigh (11,000 m) uile gu lèir de rathaidean-dìridh is teàrnaidhean ann. Canar gu bheil iad uile gu lèir caran coltach ri sreap air Mount Everest. Mar sin bidh mòran daoine a' coiseachd dìreach pàirt den chas-cheum neo a' cleachdadh aon den na 130 slighean cearcallach goirid ceangailte leis an frith-rathaid.  Tha seirbhisean bhusaichean ann don luchd-coiseachd air feadh na slighe,  a ghabhas a-steach am Puffin Shuttle, an Coastal Cruiser, an Celtic Coaster, St David's Peninsula Shuttle Service, an Strumble Shuttle, agus am Poppit Rocket.

Bhon àm a chaidh an drochaid Cleddau Bridge a thogail thairis air a' Mhilford Haven Waterway tha cothrom ann gus  an frith-rathaid astair a choiseachd air fad, ach uaireannan nochdaidh trioblaidean air sgàth 's nach eil soidhnichean na slighe rim faicinn ann an cuid de na bailtean, leithid  Aberdaugleddau, Doc Penfro, Dinbych-y-pysgod agus Saundersfoot.

 Slighean ceangailte 
Tha cuid slighean beaga ann a tha ceangailte ri Slighe Costa Sir Benfro:

 Cilgerran Gorge: cas-cheum cearcallach a bhios a' toiseachadh ann an Cilgerran.
 Brunel Way: slighe eadar Neyland agus Hwlffordd le seallaidhean bòidheach air Aberdaugleddau. 
 Llys-y-Frân: cas-cheum cearcallach ann an Hwlffordd.

 Duais 

A rèir bhòthadh ann an  2111 le National Geographic  tha an costa ann an Sir Benfro san dàrna àite as fheàrr mar àitichean-siubhail a thaobh chostachan air feadh an t-saoghail. 

 Iomraidhean 

 Ceanglaichean a-mach 
 Slighe Costa Sir Benfro  air làrach-lìn "National Trails" (Beurla)
 Dealbhan aig geograph.org (Beurla)
 Aiste mu  Shlighe Costa Sir Benfro (Beurla)

Roinn-seòrsa:A' Chuimrigh
Roinn-seòrsa:Sir Benfro